ຂປລ. ກົມຮ່ວມມືສາກົນ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ ໄດ້ຈັດກອງປະຊຸມ ສະຫລຸບວຽກງານ ການຕ່າງປະເທດ ປະຈຳສົກປີ 2016 ຂຶ້ນ ໃນວັນທີ 17 ກຸມພາ 2017 ທີ່ ນະຄອນຫລວງວຽງຈັນ, ໂດຍການເປັນປະທານຂອງ ທ່ານ ບຸນເລື່ອນ ບຸບຜາ ຫົວໜ້າກົມຮ່ວມມືສາກົນ ໃຫ້ກຽດເຂົ້າຮ່ວມຂອງ ທ່ານ ສະຫວັນຄອນ ລາຊະມຸນຕີ ຮອງລັດຖະມົນຕີ ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ມີຫົວໜ້າກົມ, ຮອງກົມ ແລະ ພາກສ່ວນ ທີ່ກ່ຽວຂ້ອງເຂົ້າຮ່ວມ.
ໃນຊຸມປີຜ່ານມາ ການເຄື່ອນໄຫວວຽກງານ ການຮ່ວມມືສາກົນ ຂອງຂະແໜງການ ຖະແຫລງ ຂ່າວ, ວັດທະນະທຳ ແລະ ທ່ອງທ່ຽວ ໄດ້ມີຄວາມພະຍາຍາມສູງ ເຮັດສຳເລັດໃນໜ້າທີ່ ວຽກງານ ການຕ່າງປະເທດ ໂດຍສະເພາະ ໃນໂອກາດທີ່ ສປປ ລາວ ໄດ້ຮັບກຽດ ເປັນປະທານອາຊຽນ ໃນປີ 2016 ແລະ ກະຊວງ ຖວທ ກໍໄດ້ສຳເລັດ ການປະຕິບັດໜ້າທີ່ ການເປັນປະທານ ກອງປະຊຸມ ສະ ພາມົນຕີ ວັດທະນະທຳ-ສັງຄົມອາຊຽນ ການເປັນເຈົ້າພາບ ຈັດກອງປະຊຸມໂຕະມົນ ທ່ອງທ່ຽວ ອາຊຽນ ໃນນັ້ນ ໄດ້ຮ່ວມມືກັບ ປະເທດສະມາຊິກ ສ້າງສຳເລັດ 4 ເອກະສານອາຊຽນ. ນອກຈາກວຽກງານ ດັ່ງກ່າວແລ້ວ ຍັງໄດ້ອອກແຮງຍາດແຍງເອົາ ການຊ່ວຍເຫລືອທາງດ້ານ ທືນຮອນ ແລະ ການຊ່ວຍເຫລືອ ດ້ານເຕັກນິກ, ວິຊາການ ຈາກໃນຮູບແບບສອງຝ່າຍ ແລະ ຫລາຍຝ່າຍ, ບັນດາອົງການຈັດຕັ້ງສາກົນ ປະເທດເພື່ອນມິດຍຸດທະສາດ ແລະ ຍັງເປັນການປະ ກອບສ່ວນອັນສຳຄັນ ໃນການພັດທະນາ ຂະແໜງການ ຖວທ ຕື່ມອີກ.
ເນື້ອໃນ: ຂປລ